Vrae oor skietdrama in hoofstad - Misdaad - Republikein
Thursday, August 08th, 00:04:14
Vrae oor skietdrama in hoofstad
Een dood, een gewond
29 January 2019 | Misdaad
Tanja Bause - Die motief vir gister se skokkende skietery in Windhoek se middestad is steeds duister.
Net voor 12:00 het 'n man op twee vrouekollegas by die kantore van die ministerie van gesondheid en maatskaplike dienste in die City Centre-gebou losgebrand.
Me. Sarah Mwilima (51) het op die toneel gesterf. Me. Ester Nepolo is met kritieke beserings in 'n privaat hospitaal opgeneem.
Volgens die hoofwoordvoerder van die Namibiese polisie, hoofinsp. Kauna Shikwambi, het die 33-jarige verdagte met 'n 9 mm Makarov-pistool wat in sy naam registreer is, op die vroue geskiet. "Die motief vir die skietery is nie bekend nie en die polisieondersoek duur voort," het sy gesê.
Volgens die adjunk- uitvoerende direkteur van gesondheid en maatskaplike dienste, me. Petronella Masabane, was die oorledene die administrateur van die Globale Fonds.
"Die man was ook in die ministerie se diens, in dieselfde kantoor. Sy kontrak het egter verval en hy het na die tweede vloer na die primêre gesondheidsorgafdeling toe geskuif. Hulle drie was kollegas," het sy gesê.
Volgens 'n veiligheidswag op die agste vloer, waar die skietvoorval plaasgevind het, het die man ingekom en kort daarna het die eerste skote geklap.
"Ek het die twee skote gehoor, by die deur ingekyk en Sara sien lê . . . toe klap nóg twee skote. Mense het in hul kantore weggekruip en sommige het weggehardloop," het sy gesê.
Volgens kommissaris Silvanus Nghishidimbwa, polisiebevelvoerder in die Khomasstreek, het die verdagte homself later by die polisiekantoor in Wanaheda oorgegee en is hy in hegtenis geneem.
Volgens Masebane was die oorledene in beheer van miljarde Namibiese dollar in die eenheid vir spesiale programme. Sy het vir die ministerie die Globale Fonds se geld vir gespesialiseerde fokusgebiede soos malaria en HIV/vigs bestuur. "Sy was 'n briljante werker wat haar werk foutloos gedoen het," het Masebane gesê.
Die personeel, skoonmakers en veiligheidswagte wat op die agste vloer werk, is alma ná die voorval. Die uitvoerende direkteur van gesondheid en maatskaplike dienste, mnr. Ben Nangombe, het dié mense aangeraai om berading en behandeling vir skok te kry.